Nincs rá esély, hogy a holland külügyminiszter bocsánatot kérjen a leköszönő holland nagykövet kijelentéséért – mondta Piri Katalin holland EP-képviselő, a Munkáspárt politikusa a Hír TV-nek.

Piri szerint Bert Koenders külügyminiszter megmarad annál az elhatárolódásnál, amit már a múlt pénteki botrány napján kinyilvánított.

Gajus Scheltema nagykövet a múlt heti 168 Órának adott interjúban a terroristákkal kapcsolatban úgy fogalmazott: "Itt egy csoport, amelynek tagjai a globalizáció vesztesei, ezért a szélsőségesség, a fanatikus vallásosság felé fordultak, mert ez ad nekik biztonságérzetet. Ugyanolyan elv mentén kreálnak ellenséget, mint a magyar kormány." Ezeket a szavakat kérte ki magának Szijjártó Péter külügyminiszter, aki konzultációra hazahívta a hollandiai magyar nagykövetet, és bocsánatkérést követelt a holland kormánytól.

Piri azt mondta, Scheltema kritikája nem a magyar népnek, hanem a kormánynak szólt. A képviselő szerint az Orbán-kormányt valóban nem lehet terrorszervezethez haszonlítani, de Scheltema nem is erre gondolt. Az pedig tény, hogy az Orbán-kormány folyton ellenségeket akar kreálni: előbb a menekültek, azután Brüsszel, Soros, most pedig Hollandia van soron – tette hozzá.

Piri szerint jogosak a sajtószabadság és az uniós pénzek lenyúlása miatti aggodalom is. "A kormány nem Európa közepe felé tart, hanem egyre inkább a szélére sodorja magát, ami nekem magyarként nagyon fáj" – fogalmazott.